Ramaphosa onderneem om hele SA te dien – nie net ANC niePresident Cyril Ramaphosa (Foto: Kopano Tlape/GCIS) Pres. Cyril Ramaphosa het in sy eerste toespraak Woensdagmiddag ná hy onbestrede as president deur die Nasionale Vergadering verkies is, beloof om ‘n president namens alle Suid-Afrikaners te wees – nie net namens die ANC nie. Ramaphosa het hom daartoe verbind om hoop te laat herleef en om die instellings van die land te herbou. Hy het gesê dit gaan nie maklik wees nie, maar hy is verbind daartoe. Hy het toegegee dat daar meningsverskille in die parlement sal wees, maar dat dit nie so chaoties sal wees soos die parlement in die onlangse verlede al was nie. Ramaphosa het hom en sy kabinet (wat hy nog moet aanwys) daartoe verbind om saam te werk met die parlement om die land ekonomies en maatskaplik te hervorm tot die algemene voordeel. Hy het hoofregter Mogoeng Mogoeng daarvoor bedank dat hy vir die land en die parlement gebid het. Ramaphosa het opposisieleiers elkeen by name bedank vir hul gelukwensing, en hom tot nasiebou en raadpleging verbind – ook met opposisieleiers. “Samewerking is my tweede naam,” het Ramaphosa gesê. “Soos Madiba sal ek met die gewone mense, die konings en die nyweraars saam stap om almal in die land se belange te dien.” Hy het by die leier van die VF Plus, dr. Pieter Groenewald aangesluit dat die land gebou moet word – maar gemaan dat die verlede ook reggestel moet word.